Tampere vakavan valinnan edessä, jos talous ei kohene: Palveluita pitää karsia tai veroja korottaa – ”Ne ovat ainoat keinot”

Tampereen kaupungin talousjohtaja Jukka Männikkö ei ole vielä huolissaan, vaikka Tampereen talousmittarit huutavat jälleen punaisella. Maaliskuun tilanteen perusteella laadittu koko vuoden tulosennuste on 36,3 miljoonaa euroa alijäämäinen. – Tavoitteesta ollaan jäämässä seitsemisen miljoonaa. Suhteellisen lähellä kuitenkin ollaan budjetoitua, ja suunta on parempaan. Männikkö on toiveikas, sillä myönteinen talouskehitys on lopulta alkanut näkyä myös kaupungin verotuloissa. Kunnallisverotuloihin on kolmen vuoden tauon jälkeen luvassa vahvaa kasvua. Verotulojen ennuste on kasvanut 7,8 miljoonaa euroa. – Uskoisin, että pääsemme hyvin lähelle budjetoitua tulosta. Se on mahdollista, jos verotulojen suotuisa kasvu jatkuu ja menojen kasvu pystytään pitämään 3,5 prosentin nurkilla tai hieman vielä kiristämään loppuvuoden aikana. Palveluja pitää karsia Painetta menojen hillitsemiseen on erityisesti sote-puolella, jossa suurimmat talousarvion ylitykset ovat. Kaupunginhallitus linjasi huhtikuussa, että talousarviovalmisteluun ei saa sisältyä uusia palveluiden lisäyksiä tai nykyisten laajennuksia. – Yhtään uutta palvelua tai toiminnan laajennusta ei pitäisi lähteä edes suunnittelemaan. Uusia säästölistoja tai veronkorotusta voidaan käytännössä harkita vasta ensi vuoden budjetin valmistelun yhteydessä. – Säästöjä ei valitettavasti saada helpoilla ja kevyillä toimenpiteillä. Jos talous halutaan tasapainottaa, pitää puuttua palveluihin tai kerätä enemmän rahoitusta. Ne ovat ainoat keinot. Myös henkilöstön lomauttamista voidaan joutua miettimään yhtenä vaihtoehtona, jos luvut entisestään heikentyvät. Kuntapuolella henkilöstön lomauttaminen on kuitenkin hankalaa, sillä kyse on lakisääteisistä palveluista, jotka joudutaan joka tapauksessa järjestämään. Opettajia, päiväkodin henkilöstöä, sosiaalityöntekijöitä, bussikuskeja, palomiehiä ja hoitajia ei oikein voi lomauttaa. – Se ei ole ratkaisu. Pitää miettiä, mitä palveluja järjestetään ja palveluja karsimalla vähentää henkilöstön määrää. Vanha säästölista esiin? Viime syksynä kaupunginhallitus poisti kohua herättäneeltä 20 miljoonan euron lisäsäästölistalta monen miljoonan euron edestä säästökeinoja. Listalla olivat esimerkiksi omaishoidontuen rajaaminen, varhaiskasvatuksen ja perusopetuksen ryhmäkokojen kasvattaminen ja subjektiivisen päivähoito-oikeuden rajaaminen. Niistä kaikista luovuttiin. Ollaanko näitä säästökeinoja kaivamassa taas uudelleen esille? – Siihen pitäisi myös saada poliittinen päätös, että niin saadaan tehdä. Kaupunginhallitus on selkeästi linjannut, että esimerkiksi varhaiskasvatuksen ja perusopetuksen ryhmäkokoihin ei puututa. Vuoden 2019 talousarvioon sisältyy jo säästösuunnitelmia yhteensä 26,7 miljoonan euron edestä. Jos luvut eivät lähde paranemaan, kaupungin on pakko etsiä uusia säästökeinoja. Ensi vuoden budjettivalmistelussa tavoitteena on talouden tasapaino eli talousarvioesityksen pitää päätyä nollatulokseen. – Keinot ovat vielä auki. Voin nyt jo sanoa, että valmistelu tulee olemaan äärimmäisen vaikeaa. Iso avoin kysymys on se, mitä uusi hallitus tekee. Jos vaalilupaukset toteutuvat, kuntapuolelle on luvassa lisää menoja. – Siellä luvattiin kaikenlaista, kuten maksuttoman varhaiskasvatuksen laajentamista, maksutonta toista astetta, tuhatta lääkäriä ja hoitajaa. Rahoituksesta kukaan ei puhunut mitään. Tampereen kaupungin tammi-maaliskuun tilikauden tulos oli 14,2 miljoonaa euroa alijäämäinen. Maaliskuun tilanteen perusteella laadittu koko vuoden tulosennuste on 36,3 miljoonaa euroa alijäämäinen, mikä on 7,4 miljoonaa euroa vuosisuunnitelmaa heikompi. Kaikkien toimintayksiköiden tulee tehostaa talouden tasapainottamistoimenpiteitä. Mitään uusia palveluja tai palvelujen laajentamisia ei saa valmistella tai käynnistää. Kaupunginhallitus saa talouskatsauksen eteensä maanantain kokouksessaan.